པདྨ་དྲག་པོའི་ལྷ་ཚོགས་ལ་གསོལ་བ་འདེབས་པ་བཞུགས་སོ།།
ཧཱུྃ་ཧྲཱིཿ རང་བྱུང་ལྷུན་གྲུབ་འདུས་མ་བྱས་པའི་སྐུ། །སྐྱེ་མེད་ངང་ལས་ཐུགས་རྗེའི་སྐུར་སྣང་བ། །ཆེ་མཆོག་པདྨ་བཛྲ་མེ་ཕྲེང་རྩལ། །ཡེ་ཤེས་ཁྲོ་རྒྱལ་ཆེན་པོར་གསོལ་བ་འདེབས། །ཕྱོགས་དུས་རྒྱལ་བ་རྣམས་ཀྱི་མཁྱེན་བརྩེ་ནུས། །གཅིག་བསྡུས་འོད་དཔག་མེད་མགོན་པདྨ་འབྱུང་། ། ཤེས་རབ་ཕར་ཕྱིན་ཡུམ་མཆོག་མཚོ་རྒྱལ་མ། །ཟུང་འཇུག་མཉམ་པར་སྦྱོར་ལ་གསོལ་བ་འདེབས། །སྐྱེ་མེད་སྤྲོས་པ་ཀུན་བྲལ་ཆོས་ཀྱི་དབྱིངས། །རྣམ་ཐར་གསུམ་ལྡན་རྒྱལ་བ་ཀུན་གྱི་གཞི། །སྐུ་གསུམ་ཌཱ་ཀིའི་གཙོ་མོ་གསང་བའི་ཡུམ། །རྡོ་རྗེ་ཕག་མོ་ཡུམ་ལ་གསོལ་བ་འདེབས། ། ཟབ་མོའི་དབྱིངས་ལས་གང་འདུལ་རོལ་པར་སྟོན། །ཡེ་ཤེས་ཁྲོ་ཆེན་གསང་བདག་གཤིན་རྗེ་གཤེད། །རྟ་མགྲིན་དབང་ཆེན་ཡཀྴ་མེ་དབལ་དང་། །རིགས་བཞིའི་མཁའ་འགྲོ་རྣམས་ལ་གསོལ་བ་འདེབས། །སྟེང་འོག་ཕྱོགས་མཚམས་གདུག་པ་འདུལ་མཛད་པ། །རྣམ་རྒྱལ་གཤིན་རྗེ་རྟ་མགྲིན་བདུད་རྩི་འཁྱིལ། །དབྱུག་སྔོན་མི་གཡོ་འདོད་རྒྱལ་ཁམས་གསུམ་རྒྱལ། །ཧཱུཾ་མཛད་སྟོབས་ཆེན་རྣམས་ལ་གསོལ་བ་འདེབས། །གཞན་ཡང་ཡེ་ཤེས་རང་སྣང་ལས་གྲུབ་པའི། །དཔའ་བོ་གིང་ཆེན་ཡབ་ཡུམ་ཌཱ་ཀིའི་ཚོགས། །གནས་ཡུལ་དུར་ཁྲོད་ཀུན་ཏུ་བཞུགས་རྣམས་ལ། །གསོལ་བ་འདེབས་སོ་དངོས་གྲུབ་བསྩལ་དུ་གསོལ། །དེ་ལྟར་པདྨ་དྲག་པོའི་ལྷ་ཚོགས་ལ། །རྩེ་གཅིག་གསོལ་བ་བཏབ་མཐུས་རྣལ་འབྱོར་བདག །སྐྱེ་ཀུན་གུ་རུ་རྗེ་དང་མི་འབྲལ་ཞིང་། །མ་ནོར་སྨིན་གྲོལ་ཆོས་ལ་སྤྱོད་པར་ཤོག །ཀ་དག་འདོད་མའི་གནས་ལུགས་རང་ཞལ་མཇལ། །ཁྲེགས་ཆོད་ཐོད་རྒལ་ལམ་མཆོག་མངོན་དུ་གྱུར། །ཀུན་བཟང་གཞོན་ནུ་བུམ་པ་ཆེན་པོ་སྟེ། །རྡོ་རྗེའི་སྐུ་ཐོབ་སེམས་ཅན་དོན་བྱེད་ཤོག །དེ་ལྟར་དགོངས་གཏེར་པདྨ་དྲག་པོའི་ལྷ་ཚོགས་ལ་གསོལ་འདེབས་འདི་བཞིན་དཔལ་ལྡན་དཔའ་བོ་མཆོག་གཙུག་ལག་ཆོས་ཀྱི་རྒྱལ་པོ་པདྨ་བསྟན་འཛིན་མཆོག་གྲུབ་རྩལ་གྱིས་བཀའ་ཡི་གནང་བ་ལྟར། བཞེད་པ་བསྐང་བའི་སླད་དུ་དཔལ་འབྲུག་པ་༧འགྱུར་མེད་ཡོངས་གྲུབ་དམ་ཆོས་ཉི་མས་ཕུལ་བ་དགེའོ།། །།